Document ID: 32011R0102

KOMISSION ASETUS (EU) N:o 102/2011,
annettu 4 päivänä helmikuuta 2011,
Euroopan parlamentin ja neuvoston direktiivin 2007/2/EY täytäntöönpanosta paikkatietoaineistojen ja -palvelujen yhteentoimivuuden osalta annetun asetuksen (EU) N:o 1089/2010 muuttamisesta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon Euroopan yhteisön paikkatietoinfrastruktuurin (INSPIRE) perustamisesta 14 päivänä maaliskuuta 2007 annetun Euroopan parlamentin ja neuvoston direktiivin 2007/2/EY (1) ja erityisesti sen 7 artiklan 1 kohdan,
sekä katsoo seuraavaa:
(1)
Euroopan parlamentin ja neuvoston direktiivin 2007/2/EY täytäntöönpanosta paikkatietoaineistojen ja -palvelujen yhteentoimivuuden osalta 23 päivänä marraskuuta 2010 annetussa komission asetuksessa (EU) N:o 1089/2010 (2) määritellään paikkatietoaineistojen yhteentoimivuuteen tähtäävät tekniset järjestelyt, mihin sisältyy myös paikkatietokohdetyyppien ja tietotyyppien attribuutteja ja suhderooleja varten tarvittavien koodiluetteloiden määrittely.
(2)
Asetuksessa (EU) N:o 1089/2010 edellytetään, että koodiluettelotyyppiä olevat paikkatietokohdetyyppien tai tietotyyppien attribuutit tai suhderoolit voivat saada ainoastaan sellaisia arvoja, jotka ovat sallittuja kyseisessä koodiluettelossa.
(3)
Asetuksessa (EU) N:o 1089/2010 määriteltyjen koodiluettelojen sallittuja arvoja tarvitaan asetuksen vaatimusten täytäntöönpanoon, joten myös kyseiset arvot olisi vahvistettava itse asetuksessa.
(4)
Tässä asetuksessa annettujen koodiluetteloiden arvojen määrittelyssä käytettiin käyttäjien vaatimusten, viitemateriaalin, asiaan liittyvien EU:n politiikkojen ja toimien, todennäköisten kustannusten ja hyötyjen suhteen tarkastellun toteutettavuuden ja oikeasuhteisuuden, sidosryhmien osallistumisen ja kuulemisen sekä kansainvälisten standardien osalta samoja periaatteita kuin komission asetuksessa (EU) N:o 1089/2010 vahvistettujen muiden teknisten järjestelyjen määrittelyssä.
(5)
Sen vuoksi asetusta (EU) N:o 1089/2010 olisi muutettava.
(6)
Tässä asetuksessa säädetyt toimenpiteet ovat direktiivin 2007/2/EY 22 artiklalla perustetun komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetus (EU) N:o 1089/2010 seuraavasti:
1.
Muutetaan 4 artikla seuraavasti:
a)
Korvataan 3 kohta seuraavasti:
”3. Paikkatietokohdetyyppien tai tietotyyppien attribuuteissa tai suhderooleissa käytettävien arvojoukkojen ja koodiluettelojen on vastattava määritelmiä ja sisällettävä arvot liitteen II mukaisesti. Arvojoukkojen ja koodiluettelojen arvot ovat kielineutraaleja kuvaavia tietokonekoodeja.”
b)
Poistetaan 4 kohta.
2.
Muutetaan 6 artikla seuraavasti:
a)
Korvataan 1 kohdan a alakohta seuraavasti:
”a)
koodiluettelot, joita jäsenvaltiot eivät voi laajentaa;”
b)
Korvataan 3 kohta seuraavasti:
”3. Paikkatietokohdetyyppien tai tietotyyppien attribuutit tai suhderoolit, jotka ovat tyypiltään 6 artiklan 1 kohdan a alakohdassa määriteltyjä koodiluetteloja, voivat saada ainoastaan sellaisia arvoja, jotka sisältyvät kyseiselle koodiluettelolle määriteltyihin luetteloihin.
Paikkatietokohdetyyppien tai tietotyyppien attribuutit tai suhderoolit, jotka ovat tyypiltään 6 artiklan 1 kohdan b alakohdassa määriteltyjä koodiluetteloja, voivat saada ainoastaan sellaisia arvoja, jotka ovat sallittuja sen rekisterin perusteella, jossa kyseistä koodiluetteloa ylläpidetään.”
3.
Muutetaan liite I tämän asetuksen liitteessä I esitetyllä tavalla.
4.
Muutetaan liite II tämän asetuksen liitteessä II esitetyllä tavalla.
2 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 4 päivänä helmikuuta 2011.

Labels: 7
12
3
16